
	[image: ]
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, ул. “Г.С.Раковски” №112,  тел: (+359 2)   9234 333, факс: (+359 2) 980 68 86






Р Е Ш Е Н И Е
№  РП-374-18-054/28.11.2018г.

Днес, 28.11.2018 година, в град София, Комисията за противодействие на корупцията и за отнемане на незаконно придобитото имущество, в състав:
Член: Антоанета Цонкова
Член: Пламен Йоцов
Член: Силвия Къдрева
При участието на стенографа К. П. като изслуша доклада на Дирекция „Конфликт на интереси“ по сигнал с рег. № ЦУ01-С-374/24.08.2018г., 
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, подаден от лице, с три имена, ЕГН, адрес и е подписан. Сигналът е регистриран в Комисията съгласно чл.47, ал.3 от ЗПКОНПИ с рег. № ЦУ 01/С-374/24.08.2018г.
Сигналът е подаден против „длъжностни лица в *** – И.М. – ***, А.К. – ***, П.К.– *** /починал/, Е.П. – ***, Д.М. – ***, Ж.Г. – ***, В.Я. – *** /починала/, С.С. – ***, А.Г. – ***“.
	В сигнала се съдържат твърдения за документни и финансови злоупотреби в сдружение „***.”, нарушения при провеждане на общи събрания на сдружението, нарушения при издаване на фактури и стопанисване на негово имущество, несъответствие между финансовите отчети, представени на общото събрание на сдружението и тези, представени пред Министъра на младежта и спорта.
Към сигнала не са приложени писмени доказателства от лицето, подало сигнала. Служебно, дирекция „Конфликт на интереси“ в КПКОНПИ е събрала данните от Търговския регистър по партидата на сдружение „***“, ЕИК: ***.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от лице с посочени три имена, ЕГН, адрес и е подписан. Сигналът е подаден срещу И.М. – ***, А.К. – ***, П.К. – ***/починал/, Е.П. – главен ***, Д.М. – ***, Ж.Г. – ***, В.Я. – *** /починала/, С.С. – ***, А.Г. – *** на сдружение „***“.
Видно от Удостоверение за актуално състояние от 21.05.2018г. по ф.д. №21425/1991г, VI-7 с-в на СГС, сдружението „***“ се представлява от председателя на Управителния съвет и председател на федерацията И.В.М. и А.Г.К. – генерален секретар на федерацията, заедно и поотделно.
Въз основа на така изяснената фактическа обстановка, Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ, – сигналът се подава в писмена форма и съдържа: три имена, единен граждански номер, адрес, телефон, факс и електронен адрес на подателя, ако има такъв, дата и подпис на подателя; имената на лицето, срещу което се подава сигналът, заеманата от него длъжност; конкретни данни за твърдяното нарушение, в т.ч. място и период на извършване на нарушението, описание на деянието и други обстоятелства, при които е било извършено, позоваване на документи или други източници, които съдържат информация, подкрепяща изложеното в сигнала, в т.ч. посочване на данни за лица, които биха могли да потвърдят съобщените данни или да предоставят допълнителна информация. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от Административнопроцесуалния кодекс (АПК). При липсата на предвидените в закона условия производството следва да се прекрати.
Сигналът е подаден от идентифицирано лице, по смисъла на чл.48, ал.1, т.1 от ЗПКОНПИ.
Съгласно чл.26 от Закона за юридическите лица с нестопанска цел, органите на сдружението са общото събрание (върховен орган на сдружението) и управителен съвет (управителен орган на сдружението).
Лицата, заемащи висша публична длъжност са изчерпателно изброени в чл.6, ал.1 от ЗПКОНПИ. Сред тях не са посочени членове на органите на юридическите лица с нестопанска цел.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на производството.
Част от твърдените в сигнала нарушения са от гражданскоправен характер. Те са свързани с твърдения за нарушения при провеждане на общите събрания на сдружението, непредоставяне на възможност на членовете на общото събрание или техни представители да се запознаят предварително със съдържанието на документите, включени в дневния ред за осъждане и приемане, нередовно упълномощаване за участие в общи събрания, липса на кворум при приемане на решения на общото събрание на сдружението. Решенията на общото събрание подлежат на съдебен контрол относно тяхната законосъобразност и съответствие с устава по искане на всеки член на сдружението, негов орган или от прокурора, съгласно чл.25, ал.5 ЗЮЛНЦ.
Другата част от твърденията са за несъответствие между финансовите отчети, представени на общото събрание и тези – представени пред Министъра на младежта спорта. Съгласно чл.61, ал.1, т.7 от Закона за физическото възпитание и спорта, спортните организации, които са юридически лица с нестопанска цел, регистрирани в обществена полза, се финансират от предоставени средства от държавата. Твърдените нарушения в тази връзка обуславят необходимостта от осъществяване на текущ и последващ контрол на сдружение „***.“ по реда на Глава XII "а" от Закона за физическото възпитание и спорта и Наредба №1 от 8 май 2014г. за финансово подпомагане на спортни дейности от министъра на младежта и спорта, както и от Агенцията за държавна финансова инспекция по реда на Закона за държавната финансова инспекция, с оглед защитата на публичните финансови интереси.
Предвид твърденията в сигнала за издаване на фалшиви фактури и други злоупотреби, на основание чл.47, ал.5 от ЗПКОНПИ, същият следва да бъде изпратен на прокуратурата.
Предвид изложеното, на основание чл.27, ал.2, т.6 от АПК във връзка с чл.6, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:
ПРЕКРАТЯВА производството по сигнал с рег. № ЦУ 01/С-374/24.08.2018г.
ПРЕПРАЩА сигнала до Министъра на младежта и спорта, Агенцията за държавна финансова инспекция и Прокуратурата на Република България за осъществяване на контролни и надзорни правомощия във връзка с изнесените в сигнала данни.
ПРЕПРАЩА сигнала на Министъра на младежта и спорта, Агенцията за държавна финансова инспекция и Прокуратурата на Република България за предприемане на необходимите действия по компетентност.
След приключване на проверките, Министърът на младежта и спорта и Агенцията за държавна финансова инспекция следва да уведомят КПКОНПИ за резултатите от същите.
На основание чл.76, ал.2 от ЗПКОНПИ, прокуратурата може да протестира решението пред Административен съд София - град в едномесечен срок от съобщаването му.

КОМИСИЯ:
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

